
Θεσσαλονίκη, 17 Δεκεμβρίου 2007
ΚΡΑΤΙΚΟ ΘΕΑΤΡΟ ΒΟΡΕΙΟΥ ΕΛΛΑΔΟΣ

ΔΕΛΤΙΟ ΤΥΠΟΥ

 2η ΣΥΝΑΝΤΗΣΗ ΘΕΑΤΡΩΝ ΤΗΣ ΝΟΤΙΟΑΝΑΤΟΛΙΚΗΣ ΕΥΡΩΠΗΣ

15-16 Δεκεμβρίου 2007
Ολοκληρώθηκε με επιτυχία η 2η Συνάντηση Θεάτρων της Νοτιοανατολικής Ευρώπης, που πραγματοποιήθηκε με πρωτοβουλία του Κρατικού Θεάτρου Βορείου Ελλάδος το Σάββατο 15 και την Κυριακή 16 Δεκεμβρίου στην Εταιρεία Μακεδονικών Σπουδών. 

Το Σάββατο 15 Δεκεμβρίου πραγματοποιήθηκε η συνάντηση των καλλιτεχνικών διευθυντών και εκπροσώπων των εθνικών θεάτρων της Αλβανίας, Βουλγαρίας, Κύπρου, Μαυροβούνιου, Ρουμανίας, Σερβίας, Τουρκίας και FYROM. Ύστερα από εκτενή συζήτηση, που συντόνισε ο καλλιτεχνικός διευθυντής του Κρατικού Θεάτρου Βορείου Ελλάδος, κ. Νικήτας Τσακίρογλου, αποφασίστηκε η θεσμοθέτηση του Φεστιβάλ Θεάτρων της Νοτιοανατολικής Ευρώπης, με θεματικό άξονα το αρχαίο δράμα, καθώς και η ευρύτερη συνεργασία μεταξύ των θεάτρων της Νοτιοανατολικής Ευρώπης. 

Στο πλαίσιο των δραστηριοτήτων του Φεστιβάλ, προβλέπονται ανταλλαγές μεταξύ των θεάτρων και των καλλιτεχνών των χωρών της Νοτιοανατολικής Ευρώπης, δημιουργία θεατρικού εργαστηρίου για νέους καλλιτέχνες, δημιουργία νέων μεταφράσεων έργων της αρχαίας ελληνικής γραμματείας στις βαλκανικές γλώσσες, καθώς και η προώθηση της συγγραφής έργων, εμπνευσμένων από το αρχαίο δράμα.

Το επόμενο Φεστιβάλ Θεάτρων Νοτιοανατολικής Ευρώπης αποφασίστηκε να πραγματοποιηθεί το καλοκαίρι του 2009 στη γειτονική Τουρκία, στις πόλεις Σμύρνη ή Αττάλεια. Η οργάνωση και ο συντονισμός του Φεστιβάλ παραμένει εξ ολοκλήρου στην ευθύνη του Κρατικού Θεάτρου Βορείου Ελλάδος.

Στο πλαίσιο της συνάντησης των καλλιτεχνικών διευθυντών και εκπροσώπων των θεάτρων της Νοτιοανατολικής Ευρώπης, πραγματοποιήθηκε την Κυριακή 16 Δεκεμβρίου στο Θέατρο της Εταιρείας Μακεδονικών Σπουδών ημερίδα αφιερωμένη στο αρχαίο δράμα, την οποία παρακολούθησαν οι εκπρόσωποι των θεάτρων που συμμετείχαν στη συνάντηση, καλλιτέχνες και θεωρητικοί του θεάτρου, αλλά και πλήθος θεατρόφιλων. Τη συζήτηση συντόνισε ο καλλιτεχνικός διευθυντής του Κρατικού Θεάτρου Βορείου Ελλάδος, κ. Νικήτας Τσακίρογλου. Εισηγητές ήταν οι κ.κ. Δημήτρης Μαρωνίτης, Δήμητρα Μήττα, Στάθης Λιβαθινός και Σωτήρης Χατζάκης, οι οποίοι κατέθεσαν τους προβληματισμούς τους γύρω από τις προοπτικές και τις προσεγγίσεις του αρχαίου δράματος σήμερα.

Το σημαντικό, για τις χώρες της Νοτιοανατολικής Ευρώπης, πολιτιστικό γεγονός ολοκληρώθηκε, με συναισθήματα χαράς και συγκίνησης, την Κυριακή 16 Δεκεμβρίου το βράδυ στο Θέατρο της Εταιρείας Μακεδονικών Σπουδών, με την παράσταση Φωνές των Βαλκανίων, κάτω από τη σκηνοθετική επιμέλεια της Κορίνας Χαρίτου. Ηθοποιοί από τα θέατρα των χωρών της Νοτιοανατολικής Ευρώπης παρουσίασαν αποσπάσματα αρχαίου δράματος, τα οποία πλαισιώθηκαν από χορικά παραστάσεων του Κ.Θ.Β.Ε.. Τη μουσική επιμέλεια και ενορχήστρωση ανέλαβε ο Κώστας Βόμβολος. Τραγούδησαν μεταξύ άλλων οι Κατερίνα Γιαμαλή και Ρούλα Μανισάνου. 




Από το Γραφείο Τύπου του Κ.Θ.Β.Ε.





Με την παράκληση για δημοσίευση.

Χορηγοί επικοινωνίας : ΕΡΤ Α.Ε., ΕΤ3.

Η 2η Συνάντηση Θεάτρων της Ν.Α. Ευρώπης πραγματοποιείται στο πλαίσιο του: 

«ΚΤΙΡΙΑΚΕΣ ΥΠΟΔΟΜΕΣ Κ.Θ.Β.Ε. – ΠΟΛΙΤΙΣΜΙΚΗ ΕΓΝΑΤΙΑ»

Γ’ Κ.Π.Σ. – Ε.Π. «ΠΟΛΙΤΙΣΜΟΣ 2000-2006» ΑΞΟΝΑΣ Ανάπτυξη 

Σύγχρονου Πολιτισμού, ΜΕΤΡΟ 2.1 

ΣΥΓΧΡΗΜΑΤΟΔΟΤΗΣΗ 75% ΑΠΟ ΕΤΠΑ 

και 25% ΑΠΟ ΕΘΝΙΚΟΥΣ ΠΟΡΟΥΣ.
